મારું મગજ આ બધી બાબતોમાં જ ઉલઝેલું હતું. આજે પણ મને ઉંઘ આવે તેવું લાગતું ન હતું. રાતનો એક વાગવા આવ્યો હતો. બધાં ઊંઘી ગયાં હતાં. ફ્રીઝ ખોલીને મેં વાઈનની બોટલ કાઢી. બહાર ફ્રન્ટયાર્ડના ડેક પરની ખુરશીમાં બેસીને ગ્લાસ ભર્યો. ઠંડા વાઈનનો ઘૂંટડો ગળા નીચે ઉતરતાં છેક પેટ સુધી ઠંડો શેરડો પડ્યો. અંધારઘેરી રાત હતી. આખો એરિયા સુમસામ ભાસતો હતો. ચારે તરફ ભેંકાર શાંતિ પથરાયેલી હતી. વાઈનનો નશો ધીરે ધીરે હવાની જેમ મસ્તક પર છવાઈ રહ્યો હતો. વાતાવરણમાં ઠંડી જામતી જતી હતી. બોટલમાંથી બધો વાઈન મારા પેટમાં ટ્રાન્સફર થઇ ગયો હતો. બોટલમાંથી નીકળેલાં જીનની જેમ તે મુક્ત થઈને તેની કમાલ બતાવવા લાગ્યો હતો.